**Preteky do vrchu úspešne odštartovali na SLOVAKIA RINGU**

**Orechová Potôň, 6. apríl 2025 – Úvodné podujatie oficiálnych majstrovstiev Slovenska pretekov automobilov do vrchu pod názvom HILL CLIMB RACE SLOVAKIA RING odštartovalo doteraz s rekordnou účasťou súťažiacich. Popri slovenskom majstráku si u nás svoju premiéru, podobne ako minulý rok, „odkrútili“ aj susedia z Českej republiky.**

Na dvojpreteky medzinárodných majstrovstiev Slovenska, majstrovstiev Slovenska historických automobilov do vrchu, Slovenského kopcového pohára, nového Toyota Yaris Cupu, majstrovstiev Českej republiky a majstrovstiev Českej republiky v pretekoch historických automobilov do vrchu sa prihlásilo rovných 100 účastníkov. Na štart sa nakoniec postavilo a odštartovalo 87 pretekárov v sobotu a 85 v nedeľu prevažne zo Slovenska a Českej republiky.

Prvý súťažný deň sa niesol v duchu slnečného a krásneho teplého počasia. Počas narastajúcich teplôt ovzdušia ako a samotnej dráhy sa použitie správnych pneumatík ukázalo ako rozhodujúce v konečnom súčte súťažných jázd. Účastníci mali k dispozícii celkovo 8 jázd – 4 tréningové a 4 súťažné. Druhý súťažný deň už taký vydarený z pohľadu počasia nebol, keď sa výrazne ochladilo a tréningové i ostré súťažné jazdy sprevádzal silný nepríjemný vietor.

Najrýchlejším jazdcom prvých pretekov sa spomedzi všetkých zúčastnených stal **Petr Trnka** z AMK ECCE HOMO Štemberk v ÚAMK tímu jazdiaci na monoposte NORMA M 20 FC. Trať dlhú 3200m vo svojej prvej súťažnej jazde zdolal za 1min 10,148s. Druhým v poradí **bol Čech Václav Janík** z Janík Motorsport ACCR Czech tímu jazdiaci rovnako na monoposte NORMA M 20FC 30 a tretie miesto obsadil **David Komárek** z Komvet Racing tímu jazdiaci na monoposte McLaren F1 Evo 2019.

V medzinárodných majstrovstvách Slovenska (MMSR) si najlepšie počínali **Petr Trnka** z AMCK ECCE HOMO Štemberk v ÚAMK tímu jazdiaceho na monoposte NORMA M 20 FC, druhý **Václav Janík** z Janík Motorsport ACCR Czech tímu jazdiacom rovnako na monoposte NORMA M 20FC a tretí najrýchlejší Slovák súťaže **Martin Juhás** z Aries Racing tímu na monoposte LOLA B03/51.

V druhých pretekoch MMSR obsadil prvú priečku **Václav Janík** z Janík Motorsport ACCR Czech tímu na monoposte NORMA M 20FC pred druhým **Martinom Juhásom** na monoposte Lola B03/51 a tretím **Martinom Dědekom** z Janík Motorsport ACCR Czech Teamu na Norma M20 FC.

V triede **historikov** si prvenstvo počas oboch pretekov vybojoval **Miloš Zmeškal na Ralt 032** pred **Marcelom Beníkom** jazdiacom na Lucchini SN 89/90 a **Alešom Gänsdorferom** na MTX 1-10.

V rámci **Slovenského kopcového pohára** boli v celkovom hodnotení prvých pretekov najrýchlejšími **Vladimír Podmajerský** na Peugeote 206 RC, nasledovali ho **Robert Kováč** na Fiate Punto a Július Roziak na Lade VFTS. V druhých pretekoch boli najrýchlejšími opäť **Vladimír Podmajerský** na Peugeote 206 pred **Júliusom Roziakom na Lade VFTA**.

Pozornosť divákov a verejnosti pútala aj premiérová účasť známeho okruhového pretekára **Mateja Homolu**, ktorý sa rozhodol túto sezónu absolvovať všetky preteky Majstrovstiev Slovenska do vrchu. Svoje úvodné vystúpenie vo farbách **BRP Motorsport tímu na Hyundai i30N TCR** korunoval hneď dvoma víťazstvami vo svojej triede (3a), ako aj v kategórii dvojkoliek.

V rámci nového **Yaris GR Cupu** si počas oboch dní pretekov najlepšie počínal **Simon Sikhart z Todos Racing tímu**, ktorý v sobotu uspel pred druhých **Jakubom Vojtkom a Sárou Juricovou** a v nedeľu pred **Erikom Mucskom a tretím Jakubom Vojtkom**, rovnako z Todos Racing tímu.

Podujatie bolo prístupné aj pre divákov s voľným vstupom na otvorené tribúny, ako aj do paddocku s pretekárskymi autami.

Viac informácií a kompletné výsledky **všetkých kategórií** sú dostupné na web stránke:

<https://webapp.sportity.com/event/RINGPAV2025/aac630ff-1af7-48d8-a5dd-32d27e05d754>

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5 922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie nielen pre prestížne svetové šampionáty pod hlavičkou FIA. Od roku 2010 prináša podujatia pre profesionálnych jazdcov, amatérov aj širokú verejnosť.*

*SLOVAKIA RING v Orechovej Potôni predstavuje jedinečný areál na Slovensku. Na jednom mieste ponúka možnosť jazdiť na motoristickom okruhu, zdokonaliť sa v škole bezpečnej jazdy, vyskúšať si off-road jazdu vo vynovenom areáli a užiť si relax v hoteli. Súčasťou širšieho areálu je aj nový* ***Malkia Park****, útočisko pre exotické zvieratá, otvorený aj pre verejnosť. Pre všetkých, ktorí si chcú preveriť a zdokonaliť svoje jazdecké zručnosti či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie a wellness centrum so saunami a bazénom. V areáli nájdete tiež off-roadový polygón, Vojenské múzeum a najnovším prírastkom je špičkové* ***Slovenské motokárové centrum.***

**Ďalšie informácie:**

|  |  |
| --- | --- |
| Peter PeczeMarketing Director, SLOVAKIA RINGmobil: +421 911 423 134e-mail: pecze@slovakiaring.sk |  |